作者:張可久
標題:黃鐘・人月圓春日次韻
內容:羅衣還怯東風瘦，不似少年遊。匆匆塵世，看看鏡裡，白了人頭。片時春夢，十年往事，一點詩愁。海棠開後，梨花暮雨，燕子空樓。中秋書事西風吹得閒雲去，飛出爛銀盤。桐陰淡淡，荷香冉冉，桂影團團。鴻都人遠，霓裳露冷，鶴羽天寬。文生何處，瓊臺夜永，誰駕青鸞？子昂學士小景西風曾放藍溪棹，月冷玉壺秋。粼粼淺水，絲絲老柳，點點盟鷗。翰林新畫，雲山古色，老我清愁。淡煙渾似，三高祠下，七里灘頭。